Suurupi alumine tuletorn

Suurupi sihi alumine tuletorn on tuletorn Harju maakonnas Harku vallas Suurupi külas. Tuletorni geograafilised koordinaadid on 59° 28′ 18″ N, 24° 25′ 0″ E. Valge neljatahulise püramiidja puutorni kõrgus jalamist on 15 meetrit ja tule kõrgus merepinnast on 18 meetrit. Tuletorn moodustab sihi Suurupi ülemise tuletorniga. Märkide vahekaugus on 2245 meetrit ja sihi asimuut on 246,5°. Tuletorn ehitati 1885. aastal ja on praegu Eesti ainuke töötav puittuletorn. Ajalugu Kuna tuletorn on puidust, on võimalik, et ta oli algselt plaanitud vaid ajutiseks kasutamiseks. Algne neljatahuline tüvipüramiidikujuline puutorn valmis 1859. aastal sihttule teise navigatsioonimärgina. 1885. aastal tehti tuletornile põhjalik remont ja lisati uus pealisehitis, mille tulemusena sai tuletorn senisest 3,5 meetrit kõrgemaks. Tuletorn rekonstrueeriti põhjalikult 1998. aastal. 1997. aastast on tuletorn kultuurimälestisena riikliku kaitse all. Samuti on kaitse all tuletorni elamu, kütusehoidla ja tehniline hoone. Viited Välislingid Suurupi alumine tuletorn navigatsioonimärkide andmekogus Suurupi alumine tuletorn kultuurimälestiste registris